Khali joins BJP: ‘বিজেপি আমার পরিবার’, গেরুয়া শিবিরে দ্য গ্রেট খালি

নয়াদিল্লি: ২০১৯-এর লোকসভা ভোটে যাদবপুরের বিজেপি প্রার্থী অনুপম হাজরার সমর্থনে বিশাল মিছিলে দেখা গিয়েছিল দ্য গ্রেট খালিকে (The Great Khali)৷ তিন বছরের মাথায় ৭ ফুট ১ ইঞ্চি লম্বা সেই মানুষটা যোগ দিল বিজেপিতে (Khali Joins BJP)৷ বৃহস্পতিবার দিল্লিতে বিজেপির ৬ দীনদয়াল উপাধ্যায় মার্গের সদর দফতরে কেন্দ্রীয় মন্ত্রীদের উপস্থিতিতে পাকাপাকিভাবে গেরুয়া শিবিরে যোগ দেন তিনি৷ প্রধানমন্ত্রী নরেন্দ্র মোদির মতাদর্শ তিনি অনুপ্রাণিত৷ বিজেপিতে যোগ দিয়ে বলেন, ‘প্রধানমন্ত্রী মতার্দশ দেশকে উন্নয়নের পথে এগিয়ে নিয়ে যাবে৷’

হিমাচল প্রদেশের একটি গ্রাম থেকে উঠে আসা দলীপ সিং রানাকে আজ গোটা বিশ্ব চেনে দ্য গ্রেট খালি নামে৷ ৪৯ বছরের ‘দৈত্যকার’ দ্য গ্রেট খালি হয়ে ওঠেন ডব্লুডব্লুই-র এক খ্যাতনামা মুখ৷ ২০০৬ সালে তিনি প্রথম ডব্লুডব্লুই-র রিংয়ে পা রাখেন৷ পরের বছরই জিতে যান ওয়ার্ল্ড হেভিওয়েট চ্যাম্পিয়নশিপ ৷ কুস্তির পাশাপাশি হলিউডের বেশ কিছু ছবিতেও অভিনয় করেছেন৷ বিগ বসেও দেখা যায় তাঁকে৷ খালির সঙ্গে ভারতীয় জনতা পার্টির সম্পর্ক দীর্ঘদিনের৷ বিভিন্ন জায়গায় বিজেপির প্রার্থীদের সমর্থনে প্রচারে অংশ নিতে দেখা যেত তাঁকে৷ এবার সরাসরি রাজনীতির সঙ্গে যু্ক্ত হলেন৷ ওয়াকিবহাল মহলের মতে, খ্যাতনামা ব্যক্তিরা যতই নির্দিষ্ট মতাদর্শে বিশ্বাসী হোন না কেন, তাঁরা কোনও না কোনও শর্তেই রাজনৈতিক দলের সঙ্গে যুক্ত হন৷ খালিকে নিয়ে বিজেপির কী ভাবনা রয়েছে সেটা পরবর্তী সময়ে বোঝা যাবে৷

যদিও খালি জানিয়েছেন, তিনি প্রধানমন্ত্রীর কাজ দেখে খুশি হয়ে বিজেপিতে যোগ দিয়েছেন এবং দল তাঁকে যেভাবে কাজে লাগাতে চাইবে তিনি সেভাবেই চলবেন৷ কেন্দ্রীয় মন্ত্রী জিতেন্দ্র সিং, বিজেপির জাতীয় সাধারণ সম্পাদক অরুণ সিং এবং সাংসদ সুনীতা দুগ্গলের উপস্থিতিতে দলীপ সিং রানা বলেন, ‘বিজেপিতে যোগ দিতে পেরে আমি খুশি৷ নরেন্দ্র মোদির কাজ দেখে দেশের মানুষ ঠিক প্রধানমন্ত্রী নির্বাচন করেছেন৷ তাই দেশের উন্নয়নে তাঁর সুশাসনের শরিক হতে চেয়েছি৷ বিজেপির জাতীয় নীতিতে প্রভাবিত হয়ে আমি দলে যোগ দেওয়ার সিদ্ধান্ত নিই৷’ বিজেপিকে নিজের পরিবার বলেও মনে করেন তিনি৷ বলেন, ‘আমাকে যেখানে বলা হবে সেখানে গিয়ে প্রচার করে আসব৷ বিজেপি আমার পরিবারের মতন৷ দলকে যতরকম ভাবে সম্ভব সাহায্য করে যাব৷’

আরও পড়ুন: Ashish Mishra Gets Bail: জামিন মিলল কেন্দ্রীয় স্বরাষ্ট্র প্রতিমন্ত্রীর ছেলে আশিসের

খালিকে দলে স্বাগত জানিয়ে কেন্দ্রীয় মন্ত্রী জিতেন্দ্র সিং বলেন, ‘উনি আজ বিজেপির প্রাথমিক সদস্যপদ নিয়েছেন৷ তাঁর চেহারা, পার্সোনালিটি এতটাই বড় যে গোটা বিশ্ব তাঁকে চেনে৷’ বিজেপি মনে করে, খালি তাঁর চেহারার মতোই বিজেপিকে শক্তিশালী করে তুলবে৷ তাঁর যোগদানে দেশের যুবসমাজ বিজেপির প্রতি আকৃষ্ট হবে৷